Neuvoston asetus (EY) N:o 1010/2000,

annettu 8 päivänä toukokuuta 2000,

Euroopan keskuspankin esittämistä valuuttavarantosaamisia koskevista lisävaatimuksista

EUROOPAN UNIONIN NEUVOSTO, joka

ottaa huomioon pöytäkirjan Euroopan keskuspankkijärjestelmän ja Euroopan keskuspankin perussäännöstä (jäljempänä "perussääntö") ja erityisesti sen 30.4 artiklan,

ottaa huomioon Euroopan keskuspankin (EKP) suosituksen(1),

ottaa huomioon Euroopan parlamentin lausunnon(2),

ottaa huomioon Euroopan yhteisöjen komission lausunnon(3),

noudattaa Euroopan yhteisön perustamissopimuksen (jäljempänä "perustamissopimus") 107 artiklan 6 kohdassa ja perussäännön 42 artiklassa määrättyä menettelyä sekä perustamissopimuksen 122 artiklan 5 kohdassa ja eräistä Ison-Britannian ja Pohjois-Irlannin yhdistyneeseen kuningaskuntaan liittyvistä määräyksistä tehdyn pöytäkirjan 7 kohdassa asetettuja ehtoja,

sekä katsoo seuraavaa:

(1) Perussäännön 30.1 artiklassa edellytetään, että osallistuvien jäsenvaltioiden kansalliset keskuspankit siirtävät EKP:lle 50 miljardia euroa vastaavaan määrään asti muita valuuttavarantosaamisia kuin jäsenvaltioiden valuuttoja, euroja, Kansainvälisen valuuttarahaston varanto-osuuksia ja erityisiä nosto-oikeuksia.

(2) Perussäännön 30.4 artiklassa määrätään, että EKP voi vaatia 30.1 artiklassa vahvistetun määrän ylittäviä valuttavarantosaamisia niissä rajoissa ja sellaisin ehdoin, jotka neuvosto vahvistaa.

(3) Perustamissopimuksen 123 artiklan 1 kohdassa, yhteydessä sen 107 artiklan 6 kohdan kanssa, määrätään, että neuvosto antaa välittömästi 1 päivän heinäkuuta 1998 jälkeen perussäännön 30.4 artiklassa tarkoitetun säännöksen.

(4) Tässä asetuksessa vahvistetaan valuuttavarantosaamisia koskevien lisävaatimusten rajat, minkä perusteella EKP:n neuvosto voi päättää varsinaisista vaatimuksista joskus vastaisuudessa, jotta jo loppuun käytettyjä valuuttavarantosaamisia voitaisiin täydentää ja jotta ei lisättäisi EKP:n varoja sen 50:tä miljardia euroa vastaavan suurimman määrän yli, joka on vahvistettu kansallisten keskuspankkien EKP:lle ensin siirtämille valuuttavarantosaamisille.

(5) Valuuttavarantojen täydentäminen ei saa aiheuttaa EKP:n merkityn pääoman lisäystä.

(6) Perussäännön 30.4 artiklassa edellytetään, että valuuttavarantosaamisia koskevat lisävaatimukset esitetään perussäännön 30.2 artiklan mukaisesti; perussäännön 30.2 artiklassa, yhteydessä sen 43.6 artiklan kanssa, sekä Ison-Britannian ja Pohjois-Irlannin yhdistyneeseen kuningaskuntaan liittyvistä määräyksistä tehdyn pöytäkirjan 10 kohdan b alakohdassa edellytetään, että kunkin kansallisen keskuspankin maksaman osuuden määrä määräytyy sen mukaan, millainen sen osuus on suhteessa osallistuvien jäsenvaltioiden kansallisten keskuspankkien osuuteen EKP:n merkitystä pääomasta.

(7) Perussäännön 10.3 artiklassa, yhteydessä sen 43.4 artiklan kanssa, edellytetään, että kaikkien perussäännön 30 artiklan nojalla tehtävien päätösten osalta EKP:n neuvoston jäsenten äänet painotetaan sen mukaan, miten suuri osuus osallistuvan jäsenvaltion kansallisella keskuspankilla on EKP:n merkitystä pääomasta.

(8) Perussäännön 30.4 artiklassa, yhteydessä sen 43.4 ja 43.6 artiklan kanssa, sekä Ison-Britannian ja Pohjois-Irlannin yhdistyneeseen kuningaskuntaan liittyvistä määräyksistä tehdyn pöytäkirjan 8 kohdassa ja eräistä Tanskaa koskevista määräyksistä tehdyn pöytäkirjan 2 kohdassa ei anneta mitään oikeuksia tai aseteta mitään velvollisuuksia euroalueen ulkopuolisille jäsenvaltioille.

(9) Perussäännön 49.1 artiklassa, yhteydessä Ison-Britannian ja Pohjois-Irlannin yhdistyneeseen kuningaskuntaan liittyvistä määräyksistä tehdyn pöytäkirjan 10 kohdan b alakohdan kanssa, edellytetään, että sellaisen jäsenvaltion keskuspankki, jota koskeva poikkeus on kumottu tai joka rinnastetaan sellaisen jäsenvaltion keskuspankkiin, jota koskeva poikkeus on kumottu, siirtää EKP:lle valuuttavarantosaamisia perussäännön 30.1 artiklan mukaisesti; perussäännön 49.1 artiklassa edellytetään, että siirrettävä summa määräytyy kertomalla EKP:lle perussäännön 30.1 artiklan mukaisesti jo siirrettyjen valuuttavarantosaamisten euro-vasta-arvo voimassa olevaan vaihtokurssiin asianomaisen kansallisen keskuspankin merkitsemien pääomaosuuksien lukumäärän ja muiden kansallisten keskuspankkien jo maksamien pääomaosuuksien suhteella.

(10) Kaikki edellä mainituissa perustamissopimuksen määräyksissä, tässä asetuksessa ja EKP:n valuuttavarantosaamisia koskevissa vaatimuksissa tai pyynnöissä olevat viittaukset euromääräisiin summiin tarkoittavat varantosaamisten euromääräistä nimellisarvoa hetkellä, jolloin EKP esittää kyseisiä valuuttavarantosaamisia koskevan vaatimuksen,

ON ANTANUT TÄMÄN ASETUKSEN:

1 artikla

Määritelmät

Tässä asetuksessa tarkoitetaan:

- "valuuttavarantosaamisilla" osallistuvien jäsenvaltioiden kansallisten keskuspankkien hallussa olevia mitä tahansa valuuttavarantosaamisia, jotka ovat tai käsittävät muita valuuttoja, laskentayksikköjä tai kultaa kuin jäsenvaltioiden valuutat, euro, Kansainvälisen valuuttarahaston varanto-osuudet ja erityiset nosto-oikeudet,

- "kansallisella keskuspankilla" osallistuvan jäsenvaltion keskuspankkia ja

- "osallistuvalla jäsenvaltiolla" jäsenvaltiota, joka on ottanut yhteisen rahan käyttöön perustamissopimuksen mukaisesti.

2 artikla

Valuuttavarantosaamisia koskevat lisävaatimukset

1. EKP voi tarvittaessa vaatia kansallisilta keskuspankeilta perussäännön 30.1 artiklassa vahvistetun määrän ylittäviä valuuttavarantosaamisia 50:tä miljardia euroa vastaavaan määrään asti.

2. Sellaisen jäsenvaltion keskuspankki, jota koskeva poikkeus on kumottu tai joka rinnastetaan sellaisen jäsenvaltion keskuspankkiin, jota koskeva poikkeus on kumottu, siirtää EKP:lle valuuttavarantosaamisina summan, joka määräytyy kertomalla 1 kohdan mukaisesti EKP:lle jo siirrettyjen valuuttavarantosaamisten euro-vasta-arvo kulloinkin voimassa olevaan vaihtokurssiin asianomaisen keskuspankin merkitsemien pääomaosuuksien lukumäärän ja muiden kansallisten keskuspankkien jo maksamien osuuksien pääomasuhteella.

3 artikla

Loppusäännökset

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa Euroopan yhteisön perustamissopimuksen mukaisesti.

Tehty Brysselissä 8 päivänä toukokuuta 2000.

Neuvoston puolesta

J. Pina Moura

Puheenjohtaja

(1) EYVL C 269, 23.9.1999, s. 9.

(2) Lausunto annettu 17. maaliskuuta 2000 (ei vielä julkaistu virallisessa lehdessä).

(3) Lausunto annettu 8. maaliskuuta 2000 (ei vielä julkaistu virallisessa lehdessä).